Tatoeba sentences — language code: kab
Dɣa yenna: A-t-a umkan.
Yella dagi uhicuṛ s wayes ara tt-nɣumm.
Krimu yessendeh Izem ad yali cwiṭ d asawen ad iwali ma iḍal Ccix Saɛid ɣer tiɣilt yettawin abrid ɣer taddart.
Yuli Yizem.
Kra kan n lweqt yuqal-d, dɣa yenna: Walaɣ-t yuɣ abrid netta d tmeṭṭut-s Malḥa.
Ahat dagi i tella txeddem tamazirt.
Yerna tbubb taɛekkemt.
Netta yewwi deg ufus-is amger akked uqrab-is.
Ihi nebda njemmeɛ-d ahicuṛ d uɣanim.
Mi nfukk, nekk ṭṭfeɣ taɛessast si tama n ufella, ma d Izem, yeṭṭef tama n wadda.
Krimu d sin wiyaḍ bdan ad tɣizin tasraft.
Tikwal, yiwen ad d-yali d asawen, wayeḍ ad yader d akesser akken ad d-nefk afus ticki ɛyan.
Akken i nexdem armi qrib ad yeɣli yiṭij.
Tasraft tewweḍ azal n rebɛin n yisantimitren, lmitra ɣef lmitra zdat n tseɣlit ɣer tama n daxel.
Nekkes akal syenna.
Nessuffeɣ-it ɣer berra ɣer targa rrif n lḥedd n ccix Saɛid.
Nessa di tazwara aɣanim-nni sakin neburr-as ahicuṛ i d-nejmeɛ.
Nerra taseɣlit akken tella, sakin neṭṭef-d abrid d asawen.
Azekkayen tameddit armi nesla kan ccix Saɛid uzlig yeɣli deg-s yeṛṛeẓ deg ufus.
Taddart meṛṛa tɣil d awqaɛ i yuqeɛ deg tesraft i ttandin yilmeẓyen i yilfan.
Meɛna nekni neẓra.
Di tazwara, nethenna kra n wussan seg-s.
Maca mi tɛedda tallit-nni, iɣaḍ-aɣ meskin.
Ṛebbi ur as-d-yefka, nekni nkemmel-as.
Ad aɣ-isemmeḥ kan.
Deg unebdu n 1990, tuɣ mazal-iyi deg uɣerbaz alemmas ,maca nella deg yimuṛas.
Nella nettheggi tuɣalin ɣer useggaz aneggaru anida i aɣ-yettṛaǧu ugerdas n taggara.
Imuṛas-nneɣ ur cbin wid n yilmeẓyen-nniḍen deg umaḍal, imi ahil-nneɣ iban.
Tasebḥit nettenkar zik, nberru i lmal.
Ticki yuli-d yiṭij, ad d-nenheṛ.
Deffir n yimekli, ad nemlil d tarbaɛt, ad nerr akin s asif anida i nesɛedday lweqt deg ucucef di tmedwin, takerḍa n tẓidanin si tmizar, akked wurar.
Tameddit, ad d-nekcem s axxam ad nebru daɣen i lmal.
D taksawt, d urar, d ččaqlala akken arma yeɣli-d yiḍ.
Tuget deffir n yimensi, nteffeɣ-d ɣer umṛaḥ n taddart, ad d-nessu aslen neɣ kalitus akken arma yezgen yiḍ.
Tikwal, nettkemmil din iḍes arma d ṣṣbeḥ.
Imawlan-nneɣ tteklen, ẓran ulac cwal neɣ tiwaɣiyin.
Di lawan-nni ula d abrid yettṛebi.
Ulac win ara yettɛeddin ɣef wayeḍ.
Yella leqdeṛ, yella uḥezzeb ama ɣer warrac neɣ ɣer yimawlan.
Deg yiwen n wass deg ussan n Ṛebbi deg waggur n Ctember n 1990, neṭṭef abrid s asif akken kan yezgen wass.
Ass-nni tella d tiɣli.
Tuɣ kra n wussan uqbel, ɣlin-d waman.
Ifellaḥen kkren i tyerza, irgazen d tlawin bdan afras n tmizar d yizemran.
Ihi nufa deg ubrid-nneɣ deg yiwen n uḥriq, Dda Ḥmed d tyuga-s.
Yella kra i tebɣiḍ ad d-ternuḍ ɣer wayen i akka i d-nniɣ?
Dda Ḥmed d akerraz.
Yes-sen i ikerrez timizar akked iḥerqan, acku ulac allalen atraren imiren-nni deg taddart.
Neɣ xas ma llan, mačči d ayen i yezmer ad yesseqdec umdan deg yikerkiren am wid-nni.
Akal yezleg, yemmal, ur yewsiɛ ara akken ad tizmir tmacint ad tɛeddi dinna.
Dda ḥmed iḥemmel abucun, nekkni neẓra.
Nluɛa-t: Axiṛ a Dda Ḥmed! Ad iɛin Ṛebbi.
Dda Ḥmed iwala-aɣ-d, yesseḥbes tayuga-is.
Irfed-d aqeṛṛu-s, sakin yerra-d: Axiṛ lɛafya a tarwa! Anida akka ara tetteddum ay arrac?
Ɣer wasif, a Dda Ḥmed, i as-nerra.
Maca, tura semmeḍ lḥal a tarwa.
Ɣur-wat ad taḍnem, i aɣ-d-yerra.